
На основу члана 138. став 1. Устава Републике Србије
  и чланова 1. став 1. и 31. став 2. Закона о Заштитнику грађана
 у поступку контроле законитости и правилности рада Општинске управе општине Љиг, поступајући по притужби Ж. Ј., Заштитник грађана

У Т В Р Ђ У Ј Е

Општинско веће, Општине Љиг и Општинска управа општине Љиг нису испунили обавезу сарадње са Заштитником грађана, јер су пропустили да одговоре на акте овог органа у вези са добијањем тражених информација по притужби и стављања на располагање свих података којим располажу, а који су од значаја за поступак који Заштитник грађана води.

Општинска управа општине Љиг повредила је закон, правила управног поступка и принципе добре управе тиме што није предузела све потребне мере и радње ради спровођења административног извршења решења 02 бр. 355-157/02 од 12. децембра 2002. године. 

Комунална инспекција, Општинске управе, општине Љиг начинила је пропуст у раду у виду кршења начела управног поступка и нарушавања правне сигурности, створивши неизвесност у остваривању закона, јер у истој управној ствари, иако се није променило чињенично стање, водила нови управни поступак и донела ново решење 02 бр. 355-37 од 10. септембра 2013. године а да претходно донето решење у тој ствари 02 бр. 355-157/02 од 12. децембра 2002. године није стављено ван правне снаге у складу са релевантним процесним законским одредбама.
На основу утврђених недостатака у раду, Заштитник грађана упућује надлежним органима општине Љиг следеће 
П Р Е П О Р У К Е

I

Општинско веће, Општине Љиг и Општинска управа општине Љиг треба да у свом будућем раду испуњава своју обавезу сарадње са Заштитником грађана, и да благовремено  у остављеним роковима одговара на акте овог органа у вези са добијањем тражених информација и стављања на располагање свих података којим располаже, а који су од значаја за поступке које Заштитник грађана води.
II

Општинско веће, Општине Љиг и Општинска управа, општине Љиг треба да предузме без даљег одлагања све расположиве мере и радње, у складу Законом о општем управном поступку
, ради уређења правне ситуације у којој постоје два управна акта са супротним правним дејством и да омогући да се спроводе административно извршење решења, с циљем обезбеђења правне сигурности и стабилности створених правних односа.
III

Председник Општинског већа Општине Љиг и Општинска управа, општине Љиг у будућем раду треба да предузму све расположиве мере у циљу отклањања препрека и обезбеђења неопходних услова да се благовремено и ефикасно, без непотребног одлагања, спроводе одлуке сопствених органа, у складу са релевантним прописима.

IV

Председник Општинског већа Општине Љиг и Општинска управа општине Љиг треба да упуте у писаној форми извињење притужиоцу за посебно некоректно и неблаговремено поступање у конкретном случају.

V
Општинско веће Општине Љиг и Општинска управа општине Љиг предузеће одговарајуће активности на утврђивању појединачне одговорности запослених и постављених лица за пропусте начињене приликом поступања у конкретном случају.  

Председник Општинског веће Општине Љиг и Општинска управа општине Љиг обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено. 

Р а з л о з и:

Заштитник грађана примио је 8. маја 2013. године притужбу  Ж. Ј. из Љига, којом тражи од овог државног органа заштиту права и слобода које му гарантује правни поредак Републике Србије.

Притужилац је навео да није спроведено извршење решења комуналне инспекције Општине Љиг 02 бр. 355-157/02 12. децембра 2002. године, којим је наложено Д. Н. да уклони спомен-плочу с јавне површине, путног земљишта у улици … у Љигу. У вези са тим, је навео је да није добио одговор од општине Љиг на поднесак од 20. априла 2012. који је поднео као ургенцију поводом извршења решења комуналне инспекције донетог 2002. године. Указао је да се и у међувремену, поводом истог проблема поново обратио поднесцима поменутој општини 28. маја 2013. године. Притужилац је у вези са конкретним случајем појаснио да је још 3. септембра 1998. године поднео захтев да се предметна спомен-плоча уклони, јер за њу Д. Н. никада није добио одобрење за постављање те да га не може добити јер је то било у супротности са Законом о основама безбедности саобраћаја који је тада важио и да забрана таква постоји и у важећем закону. Указао је да је у два наврата општина проналазила лица која би ту плочу уклонила. У једном од обраћања начелнику општинске управе притужилац је захтевајући извршење решења указао на постојање пресуде суда која је донета у његову корист Притужилац је тражио да утиче овај орган да се предметно решење изврши те да нема коме више да се обрати те да не може да верује да један човек може бити изнад државе. 
Поводом конкретне притужбе покренут је поступак контроле законитости и правилности рада Општинске управе општине Љиг.

Начелник Општинске управе општине Љиг је тим поводом обавестио овај орган да је добро упознат са проблемом извршења предметног решења те да је општина неколико пута покушавала да уклони спомен плочу са или без асистенције полиције али да је сваки пут посао уклањања осујећене од стране лица које је поставило плочу знак сећања на настрадалог сина. Навео је да су тим поводом покушали да нађу и компромисно решење у виду измештања плоче које би задовољило обе стране али да је сваки пут посао остао без успеха. Предложио је да се овај орган писмено обратио том органу с обзиром на предметну ситуацију.
Поводом захтева овог органа од 10. јула 2013. године и упућене ургенције 18. септембра 2013. године, због недостављања одговора у остављеном року, Општинска управа општине Љиг је доставила одговор у писаној форми бр. 355-37/2013-1 од 27. септембра 2013. године у ком је наведено следеће: да је притужба основана и да је започет поступак отклањања пропуста који је угрозио повреду права притужиоца; да је комунална инспекција донела ново решење 02 бр. 355-37 од 10. септембра 2013. које је уручено Н. Д. и притужиоцу те да ће у зависности од поступања лица коме је наложено извршење одговарајуће радње бити предузете даље мере од стране надлежне инспекције. Решењем које је донето у новом управном поступку наложено је да се уклони спомен-плоча са путног земљишта, јавне површине, у ул. …, а рок за извршење остављен је у трајању од 20 дана. 
Увидом у приложену допунску документацију притужиоца од 20. јануара и 20. јуна  2014. године, може се закључити да је Општинско веће општине Љиг по жалби Н. Д. укинуло решење комунална инспекције 02 бр. 355-37 од 10. септембра 2013. године и предмет вратило на поновни поступак  и одлучивање. У поновном поступку, комунална инспекција доноси ново решење 02 бр. 355-10/14 од 5. фебруара 2014. године којим налаже Н. Д. да уклони спомен плочу с јавне површине у улици …, у Љигу, у року од 20 дана од дана добија решења. Међутим, по жалби именованог, Општинско веће општине Љиг решењем 01 бр. 06-14/14-7-1 од 10. јуна 2014. године преиначава решење комуналне инспекције од 5. фебруара 2014. године и одобрава постављање спомен плоче на јавној површини, ул. … у Љигу.
Имајући у виду нове околности, тражено је додатно изјашњење од општине Љиг актом дел. бр. 19004 од 30. јуна 2014. године, а потом је упућена и ургенција 19. септембра 2014. године. Председник Општинског већа општине Љиг обавестило је овај орган актом бр. 355-81/2014 од 30. септембра 2015. године да је до изостављања упутства о правном средству дошло грешком, те да је притужилац покренуо спор пред Управним судом који се води под бр. Пос. Бр. 23 У 8858/14, те да је суду достављена сва документација која се односи на уклањање спомен плоче. 

Поводом додатног захтева овог органа упућеног Општинској управи општини Љиг под дел. бр. 31405 од 28. октобра 2014. године, достављено су следеће информације: да провером у документацији не постоје докази да је решење 02 бр. 355-157/2002 од 12. децембра 2002. године постало правноснажно те да стога није могло бити стављено ван правне снаге; да се чињенично стање које се односи на постављену спомен плочу није променило од момента постављања до слања овог извештаја; да је поступајући по поднесцима притужиоца покушавано на разне начине да се дође до решења овог проблема; да је тај орган уз ангажовање извођача радова у два наврата покушала да спроведе извршење предметног решења; да је први пут закључен уговор са извођачем СЗР „Колор“ 31. децембра 2007. године, те да су покушаји извршења на терену онемогућени; да је други уговор закључен са СЗР „Немања Јовичић“ из Зеока 2. децембра 2010. године, те да је извршење онемогућено од извршеника; да против запослених у Општинској управи те општине који су поступали у конкретном случају нису предузимане мере с циљем утврђивања одговорности зато што су надлежни у првом степену доносили решење у складу са прописима и сваки пут налагали уклањање спомен-плоче с јавне површине, али да је у поступцима по жалби, другостепени орган решења укидао и враћао на поновни поступак  или преиначавао.
Поводом захтева овог органа упућеног 10. јула 2015. године Општинској управи општини Љиг ради достављања додатних информација, а потом и упућене ургенције том органу 26. октобра 2015, као и председнику Општинског већа општине 7. децембра 2015. године, поменути органи нису доставили одговор, односно тражене информације.
***

Одредбом члана 21. Закона о Заштитнику грађана утврђено је да органи управе имају обавезу д а сарађују са Заштитником грађана и да му омогуће приступ просторијама и ставе на располагање све податке којим располажу, а који су од значаја за поступак који води. 

Према одредби члана 27. Закона о локалној самоуправи
, органи општине су: скупштина општине, председник општине, општинско веће и општинска управа. Председник општине представља општинско веће, сазива и води његове седнице, председник општине је одговоран за законитост рада општинског већа (члан 45. став 4. и 47. став 1. и 2.); општинско веће, између осталог, врши надзор над радом општинске управе, поништава или укида акте општинске управе који нису у сагласности са законом, статутом и другим општим актом или одлуком које доноси скупштина општине и решава у управном поступку у другом степену о правима и обавезама грађана, предузећа и установа и других организација у управним стварима из надлежности општине (члан 46); општинском управом, као јединственим органом, руководи начелник (члан 54 став 1); начелник за свој рад и рад управе одговара скупштини општине и општинском већу у складу са статутом општине и актом о организацији општинске управе (члан 57).

Закон о општем управном поступку прописује следеће: да органи који поступају у управним стварима решавају на основу закона и других прописа (члан 5); решење против кога се не може изјавити жалба нити покренути управни спор (правноснажно решење), а којим је странка стекла одређена права, односно којим су странци одређене неке обавезе може се поништити, укинути или изменити само у случајевима који су предвиђени законом.(члан 13); извршење ради испуњења неновчаних обавеза извршеника спроводи се административним путем (члана 266. став 1); административно извршење које спроводи орган који је управну ствар решавао у првом степену спроводи се на основу решења које је постало извршно и закључка о дозволи извршења (члан 269). Орган надлежан за спровођење административног извршења доноси, по службеној дужности или по предлогу тражиоца извршења, закључак о дозволи извршења. Закључком се констатује да је решење које треба извршити постало извршно и одређују начин и средства извршења (члан 268), извршење ради остваривања неновчаних обавеза извршеника спроводи се преко других лица, односно принудом (чл. 274); одредбом члана 275. став 1. Закона о општем управном поступку прописано је да, ако се извршеникова обавеза састоји у извршењу радње коју може извршити и друго лице, а извршеник је не изврши уопште или је не изврши у целини, та радња ће се извршити преко другог лица, на трошак извршеника, при чему извршеник мора бити претходно опоменут; орган надлежан за унутрашње послове дужан је да органу надлежном за спровођење извршења, на његов захтев, пружи помоћ у спровођењу извршења (члан 267. став 3).
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.

Имајући у виду наводе из притужбе, приложену документацију и одговоре органа, разматрајући притом релевантне прописе, може се закључити да је комунална инспекција Општинске управе, општине Љиг у истој правној ситуацији, у управној ствари уместо да спроведе поступак административног извршења решења из 2002. године, спровела после више од десет година поново управни поступак и донела ново решење 2013. године. Наиме, комунална инспекција поменутог, и поред донетог предметног решења од 12. децембра 2002. године, које је и даље било на снази имајући у виду наводе да је више пута покушала да спроведе предметно решење, донела је, у истој ствари, ново решење 10. септембра 2013. године. Поменута решења су донета на основу Одлуке о комуналној инспекцији („Службени гласник РС“, бр. 28/93), а којима је исто наложено да Н. Д. уклони спомен плочу са путног земљишта, јавне површине у предметној улици. Међутим, Општинско веће је у касније поступку, по жалби именованог, донело 10. јуна 2014. решење којим је преиначило решење комуналне инспекције од 5. фебруара 2014. године и одобрило останак спомен плоче на јавној површини у истој улици. Према томе, у правном поретку постоје два управна акта са супротним правним дејством чиме се доводи у питање могућност извршења решења једног од њих и тиме обесмишљава читав поступак доношења управног акта. Имајући у виду расположиве информације које нам је доставила Општинска управа општине Љиг и притужилац, те да је годинама покушавано да спроведе то решење може се закључити да је предметно решење из 2002. године чије је извршење притужилац тражио, постало и правноснажно. Правноснажно решење којим је странка стекла одређена права, односно којим су странци одређене неке обавезе може се поништити, изменити или укинути само у случајевима који су предвиђени законом. Административно извршење решења спроводи се ради усаглашавања чињеничног стања са стањем које је утврђено у решењу. 
Сагледавајући податке до којих се дошло на основу примљене притужбе и допуне притужбе, као и раније достављених одговора Општинске управе, општине Љиг, може се закључити да се у конкретном случају несумњиво ради о грубом кршењу принципа добре управе, чиме је странци онемогућено брзо и делотворно остваривање њених права и правних интереса.

Такође, како до данас није достављено накнадно изјашњење овом органу, оцењује се да је Општинско веће општина Љиг и начелник Општинске управе општине Љиг, у конкретном случају, грубо прекршили и обавезу сарадње са Заштитником грађана као и да је ћутање тог органа поводом више обраћања допринело и дугом трајању поступка пред овим органом.

Како орган ни до данас није реаговао на поновљена обраћања подносиоца притужбе и отклонио свој пропуст, потребно је да се, у знак поштовања за претрпљену повреду права на добру управу, чувајући и градећи однос поштовања са грађанима, за своје поступање, односно непоступање, и извини.

Према позитивним прописима и начелима добре управе органи управе и службеници старају се да по захтевима, представкама и притужбама грађана увек поступају у разумним роковима, без одлагања, а у сваком случају најкасније у законом предвиђеном року. 

Такође, органи управе су дужни да у свом раду поступају непристрасно и да се уздржавају од било које радње којом се грађанима неосновано даје повлашћени третман и да поступају у складу са праксом тог органа или праксом коју су други органи и службеници створили. Они поступају једнако према свим грађанима у истој правној и фактичкој ситуацији. 

Међутим, када орган јавне власти или јавни службеник, због посебне правне или фактичке ситуације, поступи према одређеном грађанину другачије него што је то уобичајено, то поступање образлаже објективним и релевантним разлозима конкретног случаја.

Неизвршење решења која су постала извршна представља незаконито и неефикасно поступање органа управе који у правном систему ствара правну несигурност а код грађана оправдану сумњу у непристрасност органа управе и његових запослених. Једна од основних карактеристика јавне власти јесте ауторитет који се гради и обезбеђивањем пуног поштовања извршних одлука применом доступних правних института, укључујући и мере принуде. 

У конкретном случају предметно решење је постало извршно 2002. године, те стога је орган управе био дужан да, у складу са релевантним прописима, предузме све потребне мере и радње ради спровођења извршења решења, јер извршеник није поступио добровољно у складу са наложеном обавезом у решењу, а да је свако оправдање за дугогодишње неизвршење предметног решења неприхватљиво.  

На основу свих утврђених чињеница и околности, Заштитник грађана утврдио пропуст у раду општине Љиг на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруке ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

